CELEX: 32019D0638
Language: hr
Date: 2019-04-15 00:00:00
Title: Odluka Vijeća (EU) 2019/638 od 15. travnja 2019. o stajalištu koje treba zauzeti u ime Europske unije na 14. sastanku Konferencije stranaka u pogledu određenih izmjena dodataka II., VIII. i IX. Baselskoj konvenciji o nadzoru prekograničnog prometa opasnog otpada i njegova odlaganja

24.4.2019   
               
               
                  HR
               
               
                  Službeni list Europske unije
               
               
                  L 109/19
               
            
         ODLUKA VIJEĆA (EU) 2019/638
         od 15. travnja 2019.
         o stajalištu koje treba zauzeti u ime Europske unije na 14. sastanku Konferencije stranaka u pogledu određenih izmjena dodataka II., VIII. i IX. Baselskoj konvenciji o nadzoru prekograničnog prometa opasnog otpada i njegova odlaganja
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 192. stavak 1. u vezi s člankom 218. stavkom 9.,
         uzimajući u obzir prijedlog Europske komisije,
         budući da:
         
                     (1)
                  
                  
                     Baselska konvencija o nadzoru prekograničnog prometa opasnog otpada i njegova odlaganja („Konvencija”) stupila je na snagu 1992., a Unija ju je sklopila Odlukom Vijeća 93/98/EEZ (1).
                  
               
                     (2)
                  
                  
                     Uredbom (EZ) br. 1013/2006 Europskog parlamenta i Vijeća (2) Konvencija i Odluka C(2001)107/FINAL Vijeća Organizacije za gospodarsku suradnju i razvoj (OECD) o reviziji Odluke C(92)39/FINAL o nadzoru prekograničnog prometa otpada namijenjenog postupcima oporabe („Odluka OECD-a”) provode se u Uniji.
                  
               
                     (3)
                  
                  
                     U skladu s Konvencijom Konferencija stranaka razmatra i donosi, prema potrebi, izmjene Konvencije. Izmjene Konvencije treba donijeti na sastanku Konferencije stranaka.
                  
               
                     (4)
                  
                  
                     Očekuje se da će na svojem 14. sastanku Konferencija stranaka razmotriti i donijeti, prema potrebi, izmjene dodataka Konvenciji. Tim izmjenama dodali bi se unosi u dodatke II. i VIII. Konvenciji i revidirao bi se unos B3010 u Dodatku IX. Konvenciji.
                  
               
                     (5)
                  
                  
                     Prijedlozi izmjena dodataka II., VIII. i IX. Konvenciji, koje je podnijela Norveška, dostavljeni su strankama 26. listopada 2018. Ispravak prijedloga izmjene Dodatka IX. dostavljen je strankama 6. prosinca 2018. U skladu s prijedlozima na plastični otpad koji zahtijeva posebnu pažnju i opasni plastični otpad, kako je navedeno u novim unosima u dodacima II. i VIII. Konvenciji, primjenjivao bi se sustav nadzora predviđen Konvencijom, dok bi se neopasnim plastičnim otpadom obuhvaćenim revidiranim unosom B3010 u Dodatku IX. Konvenciji među zemljama i dalje trgovalo pod istim uvjetima u okviru Konvencije kao i do sada.
                  
               
                     (6)
                  
                  
                     Unija bi trebala podržati ciljeve predloženih izmjena dodataka Konvenciji jer će se njima doprinijeti sljedećem: poboljšanju nadzora izvoza plastičnog otpada; sprečavanju izvoza plastičnog otpada u zemlje koje nemaju infrastrukturu prikladnu za djelotvorno prikupljanje otpada i gospodarenje otpadom na način prihvatljiv za okoliš; podupiranju gospodarenja plastičnim otpadom na način prihvatljiv za okoliš; smanjenju rizika od toga da plastični otpad završi u okolišu; te sprečavanju globalnog okolišnog problema smeća u moru. Unija bi, međutim, trebala predložiti i poduprijeti promjene u predloženim izmjenama dodataka Konvenciji koje je predložila Norveška, s ciljem razjašnjavanja područja primjene tih izmjena i poboljšanja teksta te određivanja odgovarajućeg kasnijeg datuma za početak primjene tih izmjena nego što je predviđeno u članku 18. Konvencije, čime bi se olakšala njihova provedba i izvršavanje.
                  
               
                     (7)
                  
                  
                     Primjereno je zadržati postojeću situaciju za pošiljke neopasnog plastičnog otpada, uključujući određene smjese neopasnog plastičnog otpada, u Uniji i EGP-u te, dakle, ne primjenjivati sustav nadzora koji proizlazi iz dodavanja unosa u Dodatak II. Konvenciji za takve pošiljke. Unija bi tu svrhu trebala primjenjivati, u mjeri u kojoj je to potrebno, postupke utvrđene u Odluci OECD-a i postupak za sklapanje bilateralnih, multilateralnih ili regionalnih sporazuma ili dogovora u pogledu prekograničnog prometa opasnog otpada i drugih vrsta otpada sa strankama ili nestrankama u skladu s Konvencijom, kako bi osigurala da se na pošiljke neopasnog plastičnog otpada, uključujući određene smjese neopasnog plastičnog otpada, u Uniji i EGP-u, kao rezultat donošenja izmjene Dodatka II. Konvenciji ili revizije unosa B3010 u Dodatku IX. Konvenciji, ne nametne nikakav dodatan nadzor.
                  
               
                     (8)
                  
                  
                     Primjereno je utvrditi stajalište koje treba zauzeti u ime Unije na 14. sastanku Konferencije stranaka u vezi s izmjenama dodataka II., VIII. i IX. Konvenciji jer će te izmjene biti obvezujuće za Uniju i mogu presudno utjecati na sadržaj prava Unije, odnosno Uredbu (EZ) br. 1013/2006,
                  
               DONIJELO JE OVU ODLUKU:
         
            Članak 1.
            
               1.   Stajalište koje treba zauzeti u ime Unije na 14. sastanku Konferencije stranaka Baselske konvencije o nadzoru prekograničnog prometa opasnog otpada i njegova odlaganja („Konvencija”) jest poduprijeti donošenje izmjena dodataka II., VIII. i IX. Konvenciji kako bi se dodali i revidirali unosi koji se odnose na plastični otpad, podložno sljedećem:
               
                           (a)
                        
                        
                           Unija podupire izmjene koje je predložila Norveška da se u Dodatak II. Konvenciji doda novi unos za neopasni plastični otpad (koji podliježe sustavu nadzora Konvencije) pod uvjetom da se razjasni da se tim unosom obuhvaćaju i smjese neopasnog plastičnog otpada i da je taj unos jasno utvrđen, među ostalim, jasnom formulacijom unosa B3010 u Dodatku IX. Konvenciji, s ciljem olakšavanja provedbe i izvršavanja obveza stranaka u vezi s dodavanjem novog unosa za neopasni plastični otpad u Dodatak II. Konvenciji;
                        
                     
                           (b)
                        
                        
                           Unija podupire izmjene koje je predložila Norveška da se u Dodatak VIII. Konvenciji doda novi unos za opasni plastični otpad (koji podliježe sustavu nadzora Konvencije) pod uvjetom da se razjasni da se tim unosom obuhvaćaju i smjese opasnog plastičnog otpada;
                        
                     
                           (c)
                        
                        
                           Unija podupire prijedlog Norveške za reviziju unosa B3010 u Dodatku IX. Konvenciji za neopasni plastični otpad (koji ne podliježe sustavu nadzora, osim ako takav otpad sadržava materijal koji pripada u neku od kategorija iz Dodatka I. Konvenciji u mjeri u kojoj uzrokuje manifestiranje opasnih obilježja iz Dodatka III. Konvenciji), pod uvjetom da se taj prijedlog izmijeni, s ciljem:
                           
                                       i.
                                    
                                    
                                       razjašnjavanja područja primjene, tako da se samo nemiješani plastični materijali namijenjeni recikliranju ili pripremi za ponovnu uporabu, po mogućnosti ograničeni na operaciju R3 iz Dodataka IV. Konvenciji, uključe u taj unos;
                                    
                                 
                                       ii.
                                    
                                    
                                       poboljšanja teksta i pojednostavnjenja definicije unosa B3010 u Dodatku IX. Konvenciji, kako bi se olakšala provedba i izvršavanje obveza stranaka u vezi s revizijom tog unosa, osobito zbog toga što je taj unos povezan s predloženim unosom za neopasni plastični otpad iz Dodatka II. Konvenciji;
                                    
                                 
                     
                           (d)
                        
                        
                           Unija predlaže i podupire određivanje odgovarajućeg kasnijeg datuma za početak primjene izmjena nego što je predviđeno u članku 18. Konvencije.
                        
                     
            
               2.   Ako se na 14. sastanku Konferencije stranaka donese dodavanje novog unosa za plastični otpad u Dodatku II. Konvenciji ili revizija unosa B3010 u Dodatku IX. Konvenciji ili ako se donesu obje te izmjene, Unija, u mjeri u kojoj je to potrebno, poduzima potrebne korake na temelju Odluke OECD-a i članka 11. Konvencije kako bi osigurala da to ne utječe na postojeće nadzore pošiljki neopasnog plastičnog otpada, uključujući određene smjese neopasnog plastičnog otpada, u Uniji i EGP-u.
            
         
         
            Članak 2.
            S obzirom na razvoj događaja na 14. sastanku Konferencije stranaka, predstavnici Unije mogu se uz savjetovanje s državama članicama, tijekom koordinacijskih sastanaka na licu mjesta, dogovoriti o doradi stajališta iz članka 1. bez daljnje odluke Vijeća.
         
         
            Članak 3.
            Ova Odluka stupa na snagu na dan donošenja.
         
         
            Sastavljeno u Luxembourgu 15. travnja 2019.
            
               
                  Za Vijeće
               
               
                  Predsjednik
               
               P. DAEA
            
         
         
            (1)  Odluka Vijeća 93/98/EEZ od 1. veljače 1993. o sklapanju, u ime Zajednice, Konvencije o nadzoru prekograničnog prometa opasnog otpada i njegova odlaganja (Baselska konvencija) (SL L 39, 16.2.1993., str. 1.).
         
            (2)  Uredba (EZ) br. 1013/2006 Europskog parlamenta i Vijeća od 14. lipnja 2006. o pošiljkama otpada (SL L 190, 12.7.2006., str. 1.).